Representante di Reino pa e órganonan públiko di Boneiru, Sint Eustatius i Saba

E **Representante di Reino pa e órganonan públiko di Boneiru, Sint Eustatius i Saba** òf simplemente **Representante di Reino** (hulandes: *Rijksvertegenwoordiger*, RV), ta un funshon polítiko den seno di gobièrnu nashonal di Hulanda. E Representante di Reino ta forma e laso entre gobièrnu nashonal (na Den Haag) di un banda i e tres órganonan públiko na Hulanda Karibense di otro banda.

E Representante di Reino ta wòrdu nombrá dor di Korona riba rekomendashon di e Minister di Asuntunan Interno pa un periodo di seis aña. E tin su sede den e órgano públiko di Boneiru, pero tin un posishon hurídiko oropeo-hulandes. Por ehèmpel e remunerashon ta fihá na euro, e ta sigurá pa e AOW, ANW i AWBZ i e ta kai bou di e areglo di penshun *Algemene Pensioenwet Politieke Ambtdragers* (APPA) en bes di e dekreto di penshun BES pa outoridatnan polítiko.

## Tarea
Tarea di e Representante di Reino ta pa promové koperashon entre funshonarionan di gobièrnu na Hulanda Karibense, tantu entre nan mes komo ku e gobièrnunan insular. Ademas, e tin tareanan pa loke ta trata salbaguardiá i promové bon gobernashon den e tres entidat públiko. Algun di e tareanan ta komparábel ku e tareanan di un Komisario di Rei relashoná ku munisipionan.

E Representante di Reino ta raportá na Minister di Asuntunan Interno kada seis luna riba su resultado i eksperensianan. E gezaghebber i e gezaghebber interino di e tres isla ta ser nominá pa e Komisario di Reino.

Na òktober 2011 tambe a nombra un Representante di Reino interino fiho pa remplasá e Representante di Reino den su ousensia. For di 1 di desèmber 2011 te ku 1 di aprel 2016, Julian Woodley (DP) tabata e promé Representante di Reino interino. Debí na salida di Gilbert Isabella komo Representante di Reino dia 1 di yanüari 2018, Jan Helmond a keda nombrá Representante di Reino interino entrante 8 di novèmber 2017. El a keda mantené tambe su funshon komo direktor di RCN.

E Representante di Reino ta operá tantu na Boneiru komo na Sint Eustatius i Saba. Esaki e ta hasi pa un parti for di su ofisina na Boneiru, pero e ta frekuentemente na Saba i Sint Eustatius tambe. Durante su bishitanan di trabou e ta papia ku dirigente, ámtenar, empresario i polítikonan i ku hendenan ku ta sosialmente aktivo.

## Eliminashon di e funshon
Despues di un konferensia di tres dia na De Bilt (Hulanda) na mart 2024, representantenan di gobièrnu insular di Boneiru, Saba i Sint Eustatius a yega na un akuerdo ku Alexandra van Huffelen, sekretario di estado di e tempu ei, ku e funshon di RV lo disparsé. Zsolt Szabó a anunsiá na febrüari 2025 ku al fin i al kabo e no kier eliminá e funshon, alegando ku e resien intervenshon di Jan Helmond, den loke a bira e skandal di desperdisio na Boneiru, lo a proba e derecho di eksistensia di e funshon. Na september 2025, despues ku e sekretario di estado nobo, Eddie van Marum, a anunsiá di sigui ku e funshon, e gobièrnu insular di e tres isla a rechasá esaki, inkluso un delegashon di konsehalnan a bishita e islanan Aruba, Kòrsou i Sint Maarten pa buska sosten.

## Representante di Reino

## Mira tambe
* Representante di Hulanda na Aruba, Kòrsou i Sint Maarten

## Link eksterno
* Voorjaarsrapportage 2011 van de Rijksvertegenwoordiger (PDF)